Annette Vilhelmsen (SF), 2012-03-29:
Jeg er glad for, at vi har mulighed for at drøfte den her sag i dag.
Det er helt afgørende, at vi hele tiden holder os for øje, at mennesker med handicap ikke kommer til at betale prisen for den økonomiske krise.
I Danmark lever mindst 10 pct. af befolkningen med en eller anden form for funktionsnedsættelse, som betyder, at de dagligt oplever en begrænsning af mulighederne for at deltage i samfundslivet på lige fod med andre.
Det fortæller meget om et samfund, hvordan man fra politisk side vælger at behandle mennesker med funktionsnedsættelser.
Derfor er det en af regeringens vigtigste opgaver at arbejde for at virkeliggøre principperne i FN's handicapkonvention om retten til selvbestemmelse, forbud mod diskrimination og accept af handicap som en del af menneskelig mangfoldighed.
Vi skal skabe et rummeligt og tilgængeligt samfund, hvor alle reelt oplever sig som en del af fællesskabet.
Alle skal kunne tage et ansvar for eget liv og aktivt bidrage med, hvad de kan, til samfundet, og hvad der er meget vigtig, skal retssikkerheden respekteres.
Forleden var jeg til møde i Dansk Blindesamfund.
De har et slogan, som lyder »Rigtige blinde har været på sporet«.
Det betyder, at de har været på sporet.
Det er med klar adresse til, at der f.eks. endnu ikke er gålinjer på togstationer, som kan sikre folk med synshandicap.
De risikerer, som det er i dag, at ende med at falde ned på skinnerne.
Sådan er hverdagen også.
Der er udfordringer i systemet, som det er i dag.
Det er vi i SF meget bevidste om.
Resten af tiden går til administration, møder og andre opgaver.
Det er absurd, og det viser, hvor stort behovet er for den afbureaukratisering, som vi også har lovet i regeringsgrundlaget.
En anden stor udfordring er den måde, mennesker med handicap bliver omtalt på.
Vi kan alle komme i en situation, hvor man f.eks. bliver ramt af ulykke.
Man kan få et barn med handicap eller udvikle en sygdom af invaliderende karakter.
Så når et menneske bliver udsat for mobning, hadefulde tilråb, nedgørende omtale m.m., er det os alle, der får denne behandling.
Vi skal som samfund bruge de ressourcer, der skal til for at sikre ordentlige forhold for mennesker med handicap.
Det kan vi først og fremmest gøre ved at være solidariske, men også fordi det samfundsøkonomisk kan betale sig.
Vi skal i regeringen arbejde på at ratificere tillægsprotokollen til FN's handicapkonvention.
Det har længe stået højt på SF's dagsorden, og vi vil fortsat presse på.
Vi har også et ønske om, at der i kommunerne bliver taget et opgør med silotænkning.
Skal det ske, kan vi passende fra regeringens side gå forrest.
Samarbejdet mellem den sociale indsats, den sundhedsmæssige indsats og beskæftigelsesindsatsen er vigtigt.
Den særlige disciplin at løbe spidsrod mellem forvaltninger og være i kontakt med mange forskellige sagsbehandlere skal stoppe.
Vi har brug for, at borgeren har en enkelt kontaktperson, så man kan være sikker på, at der er en sammenhængende indsats.
Og så synes vi i SF, at det er vigtigt at tænke langt mere visionært i forhold til, hvordan vi skal blive bedre til at fastholde og inddrage mennesker med funktionsnedsættelse på arbejdsmarkedet.
Vi skal lytte til de erfaringer, man har gjort med at dyrke det tredje arbejdsmarked.
Vi er positive over for, at Socialministeriet har igangsat arbejdet med at udarbejde en tværministeriel handlingsplan på handicapområdet, og det er afgørende for os, at det kommer til at ske med reel inddragelse af brugere, patienter og pårørende.
Det er vigtigt for os, at vi på flere og flere områder sikrer mennesker med funktionsnedsættelse samme behandling som andre.
Man skal føle sig anerkendt som den bedste ekspert i sit eget liv og i sin egen situation, og derfor bliver mest muligt af vores arbejde også at inddrage borgeren i beslutninger om egen fremtid.
Vi skal blive langt bedre til at indsamle og dele viden om, hvad der virker, og hvad der ikke virker.
Derfor skal vi løbende være parate til at justere lovgivningen og systemerne, hvis vi oplever, at mennesker med handicap komme i klemme.
Vi kan i SF fuldt ud tilslutte os det forslag til vedtagelse, som S, RV, EL og vi i fællesskab har udarbejdet.